ಹರಿದು ಬಂದ ಭಕ್ತಸಾಗರ: ಅನ್ನ ಪ್ರಸಾದ ಸ್ವೀಕಾರ ಯಳಂದೂರು: ತಾಲ್ಲೂಕಿನ ಕಂದಹಳ್ಳಿ ಮಹದೇಶ್ವರ ದೇಗುಲದಲ್ಲಿ ಗುರುವಾರ ಆಯೋಜಸಿದ್ದ 23ನೇ ವರ್ಷದ ಅಷಾಢ ಮಾಸದ ಭೀಮನ ಅಮಾವಾಸ್ಯೆ ಪೂಜಾ ಮಹೋತ್ಸವ ಸಾವಿರಾರು ಭಕ್ತರ ಜಯಘೋಷಗಳ ನಡುವೆ ವಿಜೃಂಭಣೆಯಿಂದ ಜರುಗಿತು. ಮುಂಜಾನೆಯಿಂದಲೇ ಹೆಚ್ಚಿನ ಸಂಖ್ಯೆಯಲ್ಲಿ ಹಾಜರಿದ್ದ ಮಹಿಳೆಯರು ಮತ್ತು ಮಕ್ಕಳು ಮಾದಪ್ಪನ ರಥವನ್ನು ಎಳೆದು ಧನ್ಯರಾದರು. ನಸುಕಿನಿಂದಲೇ ಮಾದಪ್ಪನಿಗೆ ವಿಶೇಷ ಅಭಿಷೇಕ ಪೂಜೆ ಸಲ್ಲಿಸಲಾಯಿತು. ಲಿಂಗರೂಪಿ ಮಹದೇಶ್ವರನಿಗೆ ಬಗೆಬಗೆ ಪುಷ್ಪಗಳ ಅಲಂಕಾರ ಹಾಗೂ ಗುಡಿಯ ಸುತ್ತಲೂ ತಳಿರು ತೋರಣಗಳ ಸಿಂಗಾರ ಗಮನ ಸೆಳೆಯಿತು. ಸುಮಂಗಲಿಯರು ಸರತಿ ಸಾಲಿನಲ್ಲಿ ನಿಂತು ದೇವರ ದರ್ಶನ ಪಡೆದರು. ನಂತರ ಮಾದಪ್ಪನ ಉತ್ಸವ ಮೂರ್ತಿಯನ್ನು ರಥಾರೋಹಣ ಮಾಡಲಾಯಿತು. ಭಕ್ತರು ಉಘೇ ಮಾದಪ್ಪ ಜಯ ಘೋಷಗಳ ನಡುವೆ ತೇರು ಪ್ರದಕ್ಷಿಣಾ ಪಥದಲ್ಲಿ ಸಾಗಿತು. ಮಕ್ಕಳು ಮತ್ತು ಮಹಿಳೆಯರು ಮಾದಪ್ಪನ ಬೆಳ್ಳಿಕೋಲನ್ನು ಹೊತ್ತು ಹೆಜ್ಜೆ ಹಾಕಿದರು. ನಂತರ ದೇವರಿಗೆ ಹಣ್ಣುಕಾಯಿ ಮಾಡಿಸಿ, ಧೂಪ, ಕರ್ಪೂರ ಬೆಳಗಿದರು. ಹರಕೆ ಹೊತ್ತವರು ಪಂಜಿನ ಜ್ಯೋತಿ ಬೆಳಗಿ, ಊದಿನ ಕಡ್ಡಿ ಹಚ್ಚಿ ತೋಪಿನ ತುಂಬ ಸುಗಂಧ ತುಂಬಿದರು. ಕೋವಿಡ್ ಕಾರಣಕ್ಕೆ ಮೂರು ವರ್ಷಗಳಿಂದ ಉತ್ಸವ ಸ್ಥಗಿತವಾಗಿತ್ತು. ಹಾಗಾಗಿ, ಭಕ್ತರು ಹೆಚ್ಚಿನ ಸಂಖ್ಯೆಯಲ್ಲಿ ಸೇರಿದ್ದರು. ಜಿಲ್ಲೆಯ ವಿವಿಧ ಭಾಗಗಳಿಂದ ಆಗಮಿಸಿದ್ದ ಭಕ್ತರು ಅನ್ನ ಪ್ರಸಾದ ಸ್ವೀಕರಿಸಿದರು. ಇದಕ್ಕಾಗಿ ವಾರದಿಂದ ಸಿದ್ಧತೆ ನಡೆಸಲಾಗಿತ್ತು ಎಂದು ಕಂದಹಳ್ಳಿ ಮಾದಪ್ಪ ದೇವಸ್ಥಾನದ ಆಡಳಿತ ಮಂಡಳಿ ಸದಸ್ಯರು ಪ್ರಜಾವಾಣಿಗೆ ತಿಳಿಸಿದರು. ಬಂದೋಬಸ್ತ್: ಪಟ್ಟಣದಿಂದ ದೇಗುಲ ಪ್ರವೇಶಿಸುವ 1 ಕಿ.ಮೀ. ದೂರದ ತನಕ ಜನ ದಟ್ಟಣೆ ಹೆಚ್ಚಿತ್ತು. ರಾಷ್ಟ್ರೀಯ ಹೆದ್ದಾರಿ ಗುಂಟ ಸಾವಿರಾರು ಜನರು ದಿನಪೂರ್ತಿ ದೇವರ ದರ್ಶನಕ್ಕೆ ಬಂದಿದ್ದರಿಂದ ಜನರನ್ನು ನಿಯಂತ್ರಿಸಲು ಪೊಲೀಸರು ಬೆವರು ಹರಿಸಬೇಕಾಯಿತು. ಆಟೊ ಸವಾರರು ಮತ್ತು ದ್ವಿಚಕ್ರ ವಾಹನ ಸವಾರರನ್ನು ನಿಯಂತ್ರಿಸುವುದು ಅವರಿಗೆ ಸವಾಲಾಯಿತು. 50 ಸಾವಿರಕ್ಕೂ ಹೆಚ್ಚು ಭಕ್ತರು ಪ್ರಸಾದ ವಿನಿಯೋಗದಲ್ಲಿ ಭಾಗವಹಿಸಿದ್ದರು. ಜ್ಯೋತಿರ್ಭೀಮೇಶ್ವರ ವ್ರತ ಪೂರ್ಣ ಭೀಮನಅಮಾವಾಸ್ಯೆಯನ್ನು ಜ್ಯೋತಿರ್ಭೀಮೇಶ್ವರ ವ್ರತ ಹಾಗೂ ಪತಿ ಸಂಜೀವಿನಿ ವ್ರತ ಎಂದೂ ಕರೆಯುತ್ತಾರೆ. ಸುಮಂಗಲಿಯರು ಪತಿಯ ಅಭ್ಯುದಯಕ್ಕೆ 9 ವರ್ಷಗಳ ಕಾಲ ಜ್ಯೋತಿ ಸ್ವರೂಪನಾದ ಪರಶಿವನನ್ನು ಆರ್ಚಿಸಿ, ದೀರ್ಘ ಸೌಮಾಂಗಲ್ಯವನ್ನು ಬೇಡುತ್ತಾರೆ. ವ್ರತದ ತಾತ್ವಿಕತೆಯನ್ನು ರೂಪಕದ ಸ್ವರೂಪದಲ್ಲಿ ಕಥೆಯ ಮೂಲಕ ಪ್ರಸ್ತುತಪಡಿಸಲಾಗುತ್ತದೆ. ನಸುಕಿನಿಂದ ಸಂಜೆ ತನಕ ಈಶ್ವರನ ಕಥಾವಳಿ ಜಾತ್ರೆಯ ನಡುವೆ ಸಾಗುತ್ತದೆ. ಪ್ರತಿ ವರ್ಷ ಆಗಮಿಸಿ ದೇವರನ್ನು ಅರ್ಚಿಸಿ ವ್ರತ ಪೂರೈಸುತ್ತೇವೆ ಎಂದು ಮಾಂಬಳ್ಳಿಯ ನಿಂಗಮ್ಮ ಮತ್ತು ಸುವರ್ಣಾ ಹೇಳಿದರು.